als_Latn dik_Latn sag_Latn
Në takimin e Këshillit të Drejtorëve u vlerësua se era e fortë që përfshiu komunën e Podujevës, ka shkaktuar dëme, kryesisht në kulmet e disa objekteve dhe në Parkun e Paqes ku janë rrëzuar disa drunj pishe. Ndërsa dëmet më të mëdha janë shkaktuar në rrjetin e elektrik edhe ashtu të stërvjetëruar, duke lënë për dy ditë rresht pa rrymë disa fshatra.
Duke raportuar për dëmet e shkaktuara, Faik Muçiqi-drejtor i Drejtorisë për Shërbime Publike, Mbrojtje dhe Shpëtim, ka thënë se era e fortë ka hequr një pjesë të kulmit të një objekti banesor në qendër të qytetit në rrugën “Zahir Pajaziti”.
“Era ka hequr kulmin nga një banesë e djegur muaj më parë, që ishte e pabanuar dhe që kishte mbetur e pameremetuar. Për fat të mirë, llamarina që kishte rënë nga kulmi nuk ka shkaktuar dëme. Është raportuar edhe dëmtim i një pjese të kulmit të shkollës fillore ‘Hamit Sejdiu’ në Kërpimeh”, ka thënë Muçiqi.
Drejtori Muçiqi tha se, janë raportuar edhe dëme të tjera kryesisht në kulme të ndryshme të objekteve ndihmëse. Ai ka thënë se në kuadër të Drejtorisë për Shërbime Publike, Mbrojtje dhe Shpëtim, ekziston komisioni i përhershëm për vlerësimin e dëmeve të shkaktuara nga fatkeqësitë natyrore dhe fatkeqësi të tjera.
“Komisioni është në fazën e grumbullimit të dhënave nga tereni për dëmet e shkaktuara nga era dhe sapo t’i kompletojmë ato do të kemi një pasqyrë reale”, tha Muçiqi.
Është raportuar gjithashtu se era ka shkulur dhjetëra drunj pishe në Parkun e Paqes në Podujevë, ndërsa ende nuk ka informacione për dëmet e tjera eventuale të shkaktuara në serrat e fermerëve.
Ndërsa, dëme më të mëdha era ka shkaktuar në rrjetin elektrik, duke lënë pa rrymë për dy ditë rresht dhjetëra fshatra në komunën e Podujevës.
Këshilli i Drejtorëve e ka cilësuar alarmante gjendjen e rrjetit elektrik në komunë, duke vlerësuar se rrjeti elektrik i stërvjetëruar, me shtylla të kalbura, paraqet rrezik të përhershëm edhe për jetën e qytetarëve.
als_Latn als_Latn als_Latn als_Latn als_Latn als_Latn als_Latn als_Latn